En tyv overraskede i nat Jens Rohde, der straks for op og løb efter ham - selv om han kun havde underbukser på.

Det skriver Viborg Stifts Folkeblad i dag.

Jens Rohde var aftes i Aarhus for at medvirke i 'Deadline' på DR2, og da han kom hjem, havde han svært ved at falde i søvn.

Derfor satte han sig i stuen, hvor han sad til langt ud på natten og så en Folketings-debat i fjernsynet.

- Jeg kunne så høre noget, der knirkede ude i entreen. Først troede jeg, det var min kone, indtil lydene blev for mærkelige, og jeg kunne se et blåligt lys gennem den revne, som er under døren, fortæller Jens Rohde til Viborg-avisen i dag.

- Jeg går med en fjernbetjening i hånden, hvilket jeg ikke rigtig var klar over, og griber så også en farveblyant, der ligger på bordet, med den anden hånd, for at have noget spidst hvis nogen skulle komme i mod mig. Da jeg åbner døren, kan jeg se noget lommelygtelys, og at hoveddøren står åben.

Men netop da stak tyven af.

- Dødhamrende trist skæbne

Og selv om han kun havde underbukser på, løb Viborgs viceborgmester Jens Rohde straks efter tyven og råbte, at han skulle stoppe.

Og det gjorde den 28-årige mand fra Bjerringbro, som ikke gjorde modstand, da politikeren fik lagt ham på jorden med armene bag ryggen.

Rohde aner ikke, hvor længe han og tyven sad der på asfalten, før politiet kom frem. Men han nåede faktisk at få ondt af ham.

- Jeg er sådan en blødsøden type, og det er jo en dødhamrende trist skæbne, siger han til Viborg Stifts Folkeblad.